Hulp gevra met soektog na Klarissa  Klarissa Joubert. Die soektog na die 19-jarige Klarissa Joubert wat Donderdagmiddag in die Oranjerivier verdwyn het, duur onverpoos voort. Joubert, ŉ sielkundestudent, en haar ouers het ŉ paar maande gelede na Orania in die Noord-Kaap verhuis. Sy het saam met vriende op binnebande op die rivier afgedryf toe sy van die band afgeval en deur die stroom meegesleur is. Die res van die groep het verbete probeer om by haar uit te kom, maar het haar later uit die oog verloor. Hulle het so gou moontlik daarna hulp ontbied en ŉ grootskaalse soektog is onmiddellik deur die Orania-veiligheidsdienste van stapel gestuur. Joost Strydom, uitvoerende hoof van die Orania Beweging, sê die soektog word elke oggend douvoordag voortgesit. “Ons het gistermiddag weer ŉ beroep op die gemeenskap gedoen om te help en net gisteraand het 120 vrywilligers regdeur die nag verskillende punte dopgehou.” Drie helikopters is beskikbaar gestel om met die soektog te help. Boere en inwoners van die omgewing het ook hul bote en jetski’s beskikbaar gemaak en hommeltuie word ook gebruik om die rivier se oewers te fynkam. Daar is ook roeiers met kajakke wat help soek. Volgens Strydom is daar intussen ŉ hulpfonds gestig om geld in te samel om brandstof vir die helikopters en bote te koop. “Dit kos sowat R25 000 om ŉ helikopter vir ŉ uur in die lug te hou.” Die polisie se soek-en-reddingspan is ook by die soektog betrokke. Foto: Verskaf “Hordes lede van die gemeenskap dra intussen kos en koffie vir die moeë soekspanne aan. Almal in die gemeenskap werk saam.” Strydom het gesê Klarissa se ouers het hom gevra om hul dank oor te dra aan almal wat met die soektog help en hul ondersteun. “Ons sal alles in ons vermoë doen om haar te kry,” het Strydom gesê.